Die Duitse nasionale rugbyspan is die internasionale rugbyspan van Duitsland. Die span het vir die eerste keer in 1927 teen Frankryk gespeel, maar kon tot dusver nog nie vir die Rugbywêreldbeker kwalifiseer nie. Rugby word in Duitsland deur die Duitse Rugbybond (Duits: Deutscher Rugby-Verband) bestuur. Die Duitse rugbyspan is tans (1 September 2021) 30ste op Wêreldrugby se ranglys gelys. Duitsland se grootste prestasie in rugby is waarskynlik die silwermedalje wat hul tydens die Olimpiese Somerspele in 1900 in Parys gewen het. Duitsland neem as ’t ware reeds sedert die tweede moderne Olimpiese Spele, wat in 1900 saam met die Wêreldtentoonstelling in Parys gehou is, aan internasionale rugby deel. Hulle het by dié geleentheid met 17–27 teen die gashere verloor om die silwermedalje met Engeland te deel. Aangesien daar in die 19de eeu nog nie ’n Duitse nasionale span was nie het SC 1880 Frankfurt namens die Duitse Keiserryk gespeel. Die eerste wedstryd deur ’n amptelike nasionale Duitse span het weer in Frankryk op 17 April 1927 plaasgevind. Die Duitse span het met 5–30 teen Frankryk verloor. In daardie tydperk het Duitsland nog agt keer teen Frankryk gespeel.